ΓΡΑΠΤΗ ΕΡΩΤΗΣΗ E-1530/96 υποβολή: Hiltrud Breyer (V) προς την Επιτροπή (17 Iουνίου 1996)

Θέμα: Προστατευτικά μέτρα για πυρηνικά ατυχήματα

1. Είναι ενήμερη η Επιτροπή ότι μόνον στη Γαλλία διανέμονται στους περιοίκους των πυρηνικών εργοστασίων δισκία ιωδίου;

2. Πως εξασφαλίζεται ο εφοδιασμός του πληθυσμού με δισκία ιωδίου στα υπόλοιπα κράτη εντός μιας ώρας, αφού τα δισκία ιωδίου πρέπει να ληφθούν εντός χρονικού διαστήματος μιας ώρας μετά το πυρηνικό ατύχημα, ώστε να προστατευθεί ο ευαίσθητος στις ακτινοβολίες θυρεοειδής αδένας από καρκίνο;

3. Μπορεί να εγγυηθεί η Επιτροπή ότι, σε περίπτωση πυρηνικού ατυχήματος, θα εφοδιαστεί ο πληθυσμός με δισκία ιωδίου εντός μιας ώρας;

4. Πως εξασφαλίζεται ο διασυνοριακός εφοδιασμός, π.χ. μεταξύ Γαλλίας και Γερμανίας σε περίπτωση ατυχήματος στο Κάτενομ;

Απάντηση της Κας Bjerregaard εξ ονόματος της Επιτροπής (1 Αυγούστου 1996)

1. - 4. Σε ορισμένες κοινοτικές διατάξεις προβλέπεται η λήψη μέτρων από τα κράτη μέλη σε περίπτωση πυρηνικού ατυχήματος ή έκτακτης ανάγκης λόγω ακτινοβολιών. Μολονότι κάθε κράτος μέλος οφείλει να καταρτίσει και να εγκρίνει σχέδια έκτακτης ανάγκης, εν τούτοις, τα μέτρα που καθορίζονται στα σχέδια αυτά και η πρακτική εφαρμογή τους, κατά κανόνα δεν περιγράφονται λεπτομερώς στις κοινοτικές διατάξεις. Ως εκ τούτου, εναπόκειται στα κράτη μέλη να αποφασίζουν για θέματα όπως η προσέγγιση όσον αφορά τη διανομή δισκίων ιωδίου.

Στην πράξη, οι υιοθετούμενες προσεγγίσεις μπορεί κάλλιστα να ποικίλουν, καθώς οι επιλογές εξαρτώνται από ορισμένους παράγοντες που διαφέρουν από χώρα σε χώρα - έστω και αν είναι ακριβές ότι η μέγιστη αποτελεσματικότητα επιτυγχάνεται όταν τα δισκία ιωδίου λαμβάνονται αμέσως πριν ή λίγο μετά την έκθεση σε ραδιενεργό ιώδιο. Στους παράγοντες αυτούς συγκαταλέγονται:

- οι πιθανοί κίνδυνοι που ενδέχεται να δημιουργήσουν τα ίδια τα δισκία ιωδίου, ιδίως σε ιωδοπενικές περιοχές 7

- η εκτίμση της ικανότητας των ατόμων να εντοπίσουν αμέσως δισκία που έχουν κυκλοφορήσει ίσως και αρκετά χρόνια νωρίτερα 7

- τα προβλεπόμενα χρονικά περιθώρια μεταξύ της απόφασης για προληπτική χρήση των δισκίων και της επαπειλούμενης έκθεσης σε ραδιενεργό ιώδιο 7

- η ταχύτητα με την οποία τα δισκία θα μπορούσαν να διανεμηθούν από ένα ή περισσότερα κεντρικά σημεία, που με τη σειρά της εξαρτάται από τα τοπικά μέσα και συνθήκες.

Τα τυχόν κριτήρια για τον καθορισμό της μέγιστης αποδεκτής καθυστέρησης στη διάθεση δισκίων στον πληθυσμό, επαφίενται και αυτά στη διακριτική ευχέρεια των κρατών μελών αλλά, προφανώς, πρωταρχικός στόχος είναι η ταχεία και αποτελεσματική διανομή.

Όσον αφορά το διασυνοριακό σχεδιασμό, κάθε κράτος μέλος είναι υπεύθυνο για τη δική του επικράτεια, οπότε ένας τέτοιος σχεδιασμός θα έπρεπε να αποτελεί αντικείμενο διμερών συμφωνιών.

Παρότι λοιπόν όλα αυτά τα θέματα εμπίπτουν σαφώς στην αρμοδιότητα των κρατών μελών, η Επιτροπή δεν παύει να επιδιώκει να παρέχει καθοδήγηση και να διευκολύνει τις ανταλλαγές πληροφοριών. Ετσι, έχει αρχίσει η αναθεώρηση του οδηγού του 1982 για τις δόσεις αναφοράς ατυχήματος, τον οποίο συνέταξαν οι εμπειρογνώμονες που αναφέρονται στο άρθρο 31 της συνθήκης ΕΚΑΕ, επίσης δε, στο πλαίσιο της παροχής αμοιβαίας συνδρομής, έχει προγραμματιστεί σύσκεψη των κρατών μελών, η οποία θα επιτρέψει την ανταλλαγή πληροφοριών σχετικά με την προφύλαξη με ιώδιο.